РЕПУБЛИКА СРБИЈА

Одбор за дијаспору и Србе у региону

09 Број: 06-2/497-14

01. март 2015. године

Б е о г р а д

З А П И С Н И К

СА ДЕВЕТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у петак, 27**. фебруара 2015**. године у Малој сали Дома Народне скупштине са почетком у **11.00 часова**.

 Седницом је председавао је др Јанко Веселиновић, председник Одбора.

Седници су присуствовали: Миодраг Линта, заменик председника Одбора и чланови: Милан Стевановић, Небојша Берић, Ненад Николић, др Александар Перановић, Братимир Васиљевић, Душан Ступар, Синиша Максимовић, Марјана Мараш, Милорад Стошић, др Бранко Ђуровић и Александар Чотрић.

 Са седнице оправдано одсутни: проф. др Марко Атлагић, Јована Јовановић, Милан Ђурица и Марија Јевђић.

 Поред чланова Одбора седници су присуствовали и узели учешћа у раду: Саша Мирковић, државни секретар Министарства културе и информисања; Драган Момчиловић, помоћникМинистра спољних послова;Николина Милатовић Поповић, Управа за сарадњу с дијаспором и Србима у региону; Бранка Ђукић, директорка агенције „Танјуг“; Ратко Дмитровић, главни и одговорни уредник“Вечерње новости“; Милорад Вујовић, директор и главни и одг.уредник  **„**Међународни радио Србија“; Снежана Миливојевић,главни и одговорни уредник информативног програма „Српска редакција Мађарске телевизије“; Татјана Ћитић,одговорна уредница програма за дијаспру РТС; Душан Глигоријевић, уредник програма за дијаспору на „Радио Београд 1 програм“, Бранислав Бијелић, главни и одговорни уредник информативног програма Радио „Дунав“, Хрватска; Срђан Колар, главни и одговорни уредник ЗВО-ТВ продукција и ЗВО часописа „Извор“ , Хрватска; Гордана Стојковска, главна уредница часописа „Слово Љубве“, Скопље, Македонија; Душан Ј. Басташић**,** гл. и одговорни уредник портала „Јадовно 1941.“ Република Српска; Радомир Диклић, директор агенције „Бета“ ; др Момчило Вуксановић**,** гл.и одг. уредник „Српске новине“, „Српска ТВ“ и „Српски радио КУЛ“ у Црној Гори; Бранимир Груловић, директор информативног програма ТВ Војводина; Јелена Арсеновићу име гл.и одг.уредника „Франкфуртских вести“; Драган Јаковљевић, главни и одговорни уредник „Српске недељне новине“, Будимпешта; Милош Антонијевић, главни и одговорни уредник Агенција „Инфобиро“; Рајко Корња,главни и одговорни уредник листа „Наша реч“, Темишвар, Румунија и као директор за медије испред Савеза Срба у Румунији.

 Председавајући је поздравио госте и чланове Одбора, констатовао кворум неопходан за рад и одлучивање и предложио следећи:

Д н е в н и р е д:

1.Значај медија за информисање о положају дијаспоре и Срба у региону и за обавештеност Срба у региону и наше дијаспоре о стању у матичној држави

Пошто није било предлога за измену и допуну дневног реда, приступило се гласању и једногласно је усвојен предложени дневни ред.

Пре преласка на рад, једногласно су усвојени записници са седме и осме седнице Одбора. Председавајући је у уводном излагању изнео да веза Србије са сународницима у дијаспори и региону треба да буде стална и нераскидива. Узајамно уважавање и поштовање и перманентна комуникација матице са дијаспором и Србима у региону су важни предуслови за међусобну помоћ и разумевање. Он је укратко изнео податке о свакој земљи региона и то оне, који се односе на бројност српске заједнице која живи у тој земљи, какве су прилике када је у питању образовање и учење на српском језику, организованост и деловање кроз српска удружења, као и када су у питању српски медији у тим земљама. Подвукао је важност повратка поверења дијаспоре у матицу и изнео податке о помоћи дијаспоре намењене подручјима у Србији, која су претрпела огромне материјалне штете у току прошлогодишњих мајских поплава. Након свог уводног излагања, председавајући је најпре дао реч Саши Мирковићу, државном секретару у Министарству културе и информисања.

 **Саша Мирковић** је у свом излагању рекао да су за непуне две године повећана средства у области информисања на матерњем језику за 80 одсто, као и да је за ову годину планирано 18 милиона динара. Конкурс за пројекте је расписан 2. фебруара и трајаће до 3. марта и нагласио да је буџет за финансирање тих пројеката пре две године био 10 милиона динара, прошле године 15, а ове 18 милиона динара, као и да се повећао горњи лимит по пројекту на 1,5 милиона динара. Такође је истакао да ће по први пут конкурсне комисије бити формиране на начин предвиђен законом, а то је да ће већину чланова у свим комисијама чинити представници које предлажу новинарска удружења и медијске асоцијације. Мирковић је нагласио да је изузетно битно да дигитализација ТВ сигнала и технолошке могућности, које ће уследити након 17. јуна, бити управо потпора бољој умрежености и сарадњи у дијаспори. Размена медијских садржаја и умреженост требала би да буде побољшана у наредном периоду, а са технолошким решењима биће заокружен цео сплет неопходних предуслова, који ће омогућити да у наредном периоду заиста имамо још боље информисање дијаспоре и Срба у региону, истакао је Мирковић. Након његовог излагања, председавајући је дао реч помоћнику Министра спољних послова, др Драгану Момчиловићу.

**Драган Момчиловић** је на почетку свог излагања подсетио да Министарство спољних послова води активан дијалог како са дијаспором, тако и са лидерима земаља у окружењу на побољшању положаја Срба, наводећи да се то питање покреће у сусретима са званичницима тих земаља. Дипломатско-конзуларна представништва, амбасаде и генерални конзулати, кроз пружање конзуларне правне помоћи дневно раде на актуелним проблемима и решавању проблема које наши суграђани имају у тим земљама и на тај начин им олакшавају живот и повезују их са матицом. Он је нагласио да је са дијаспором остварена изузетно добра сарадња током мајских поплава и указао на њихову несебичну помоћ и подршку. Момчиловић је истакао да су направљени конкретни договори са Управом за сарадњу с дијаспором и Србима у региону да се ажурира списак наших виђенијих људи који живе у иностранству, а мисли се на научнике, инжењере, уметнике и сл., као и да се ажурира списак наших удружења и клубова у иностранству, при чему треба имати офанзивнији наступ према њима у циљу остваривања двосмерне комуникације и добре повезаности.

**Николина Милатовић Поповић** је у име Управе за сарадњу с дијаспором и Србима у региону, у свом излагању подсетила на чињеницу да Управа у оквиу Министарства спољних послова, обавља послове државне управе који се, између осталог, односе и на информисање дијаспоре и држављана Републике Србије који живе у иностранству. Новим Законом о јавним медијским сервисима, чланом 43. предвиђено је пројектно финансирање из средстава буџета у случају производње, емитовања и дистрибуције програма за иностранство и програма намењених дијаспори. У току 2013. године направљено је пилот истраживање анализе онлајн медија дијаспоре и установљено је да се портали дијаспоре у довољној мери не баве активностима локалне дијаспорске заједнице, као и да већина није редовно ажурирана. Недостатак техничке опремљености сајтова повезан је са недостатком финансијских средстава, али и вештина. Управа за дијаспору и Србе у региону Министарства спољних послова даје директну финансијску подршку медијима дијаспоре путем пројектног финансирања. Милатовић Поповић је на крају излагања највила да ће овогодишња Конференција медија наше дијаспоре и Срба у региону у потпуности бити посвећена едукацији и подршци новинарима и медијима дијаспоре и Срба из региона.

**Бранка Ђукић**, директорка агенције „Танјуг“ је на почетку свог излагања истакла да су се у последње две деценије битно променили и свет и комуникације и сама дијаспора, као и да први пут у иностранству живи цела једна генерација млађих, високообразованих људи, који су Србију и подручја бивше Југославије, на којима су живели, напустили у претходне две деценије, а који су и професионално и социјално реализовани тамо где живе. Ти људи су апсолутно технолошки писмени и свакодневно се информишу о догађајима у Србији и у свету, не посредством специјалних издања штампе или сателитских програма, већ посредством мобилних платформи, од паметних телефона до портала и друштвених мрежа. Колико ће квалитетно бити информисани ти људи који су део дијаспоре, зависи од професионалног и технолошког профила медија у Србији, јер они који живе у иностранству, волели би да гледају модерно осмишљене прилоге о свим збивањима у нашој земљи, нагласила је Ђукић.

**Ратко Дмитровић**, главни и одговорни уредник“Вечерње новости“, на почетку излагања је истакао да је главни проблем, када је ова тема у питању што држава Србија 30. јуна излази из власничке структуре медија и да је ситуација у штампаним медијима прилично лоша. Дмитровић је помињући јавни сервис похвалио залагање и труд када је у питању специјализована емисија за дијаспору, али и изнео мишљење да то концепцијски није добро постављено. Он је указао на важност дописника и нагласио да једино „Вечерње новости“ имају дописнике по свим већим градовима и на простору бивше Југославије.

**Душан Глигоријевић**, уредник програма за дијаспору на „Радио Београд 1 програм“,подсетио је да се програм под именом „Вечерас заједно“ емитује сваког радног дана од 21 до 22 часа и да ће 8. маја прославити 45 година постојања. Захваљујући доброј сарадњи емисија је емитована из Радио Будимпеште и из Радио Темишвара и нагласио да ће се то чинити и из других центара у региону, наравно у зависноти од финансијских могућности. Када је реч о електронским медијима нагласио је потребу да се оформи централна база у којој би се сабирали важни прилози новинара и редакција из матице и из расејања. Сви који би били регистровани, били би део тог пројекта и имали би могућност приступа посебном интернет сајту, па би, рециомо извештај са седнице овог Одбора могао већ у току данашњег дана да се нађе у звучном облику у једном од наших радија у Чикагу.

**Татјан Ћитић**, одговорна уредница редакције програма за дијаспру РТС нагласила је на почетку свог излагања да у постејећим условима редакција успева годишње да произведе око 10.000 минута програма намењеног дијаспори. Посебно је истакла емисије: „Србија на вези“„Магазин Србије на вези“ и нагласила да доста материјала који стигну на адресу Програма за дијаспору, заправо буду прослеђени информативном програму Радио телевизије Србије и најчешће се нађу у емисијама јутарњег програма и другим емисијама више колажног типа, а све оно што јесте вест, што су актуелне информације, извештавање из региона, налазе се у ударним вестима централних информативних емисија. Сателитски програм је врло значајан. програм јесте доступан још од 1991. године у Европи, а 2010. године, преко сателита се емитује за територију Северне Америке, Аустралије, Новог Зеланда. Ћитић је рекла да је програм, захваљујући развоју телекомуникација доступан за око 16, 17 милиона домаћинстава у Европи кроз највеће кабловске и ИПТВ системе. Што се тиче сарадње, нагласила је да међу присутнима има доста њих са којима РТС већ сарађује, као и да у циљу унапређења информисања заинтересовани могу место наћи на подсајту дијаспора, на којем се објављују све значајне информације.

**Милорад Вујовић**, директор и главни и одг. уредник бившег Радио Југославија, сада под називом „Међународни радио Србија“ је на почетку свог излагања дао неколико података о медију на чијем је челу и нагласио да је програм на српском и на 11 страних језика, пет језика из Европе, затим руски, арапски, кинески, грчки, мађарски и албански. Када се говори о Србима у региону, истакао је да је ова димензија такође значајна. Подсетио је да су основани 1936. године, пре „Гласа Америке“, као и да их одредба Закон о информисању и медијима, члан 148. их веома узнемирује. Његово питање учесницима седнице, као и представницима Министарства спољних послова, Управе за сарадњу са дијаспором и Србима у региону и Министарства културе и информисања је било да ли ће се медијски седамдесетдеветогодишњак угасити? Истакао је да је то медиј који нема директну конкуренцију у нашим унутрашњим условима. Вујовић је такође рекао да се последњих година није озбиљно разговарало о концепту информисања према дијаспори и узвратно и изнео да је сада могућност да кроз пројектно финансирање, о чему је државни секретар говорио, а у сарадњи са Министарством културе и информисања, Министарством спољних послова и Управом за сарадњу с дијаспором и Србима у региону заједнички сагледа шта је у овом тренутку могуће урадити да се на удружени начин и обједињено ова функција обавља. За сада је то једина могућност у оквиру РТС. Нагласио је да је могуће из разлога што Међународни радио Србија има одговарајући кадровски потенцијал и изнео предлог да се у оквиру ових министарстава и медија који врше ову функцију, направи одговарајућа радна група, с обзиром на рок крајем јуна месеца, како би се ови потенцијали ставили потпуно у функцију и направио одговарајући костур организационог деловања у оквиру медијског јавног сервиса РТС, како би Међународни радио Србије -„Глас Србије“, наставио свој да постоји и ради, завршио је г-дин Вујовић.

**Снежана Миливојевић,** главни и одговорни уредник информативног програма „Српска редакција Мађарске телевизије“ je истакла да српска емисија у Мађарској у оквиру јавног сервиса није укинута и да као уредник емисије на српском језику, односно српске редакције Мађарског јавног сервиса води емисијуе „Српски екран“. Она као таква постоји од 1992. године. Ради се о емисији магазинског типа, која је пре свега намењена информисању српске мањине у Мађарској, а затим и информисању Мађара, а од 2010. године, редовно се реемитују на програмима РТВ. Од 2001. године, односно од 2011. године, Мађарски јавни сервис је започео велику структуралну реорганизацију, која траје до данас и одразила се на положај српске редакције мађарске телевизије, што је довело до отпуштања више од једне трећине сарадника. Што се тиче програма на српском, нагласила је да су добили нови термин емитовања и то уторком у шест часова ујутру на каналу „Дунав“, а реприза у 12 часова истог дана на сателитском каналу, који је видљив на територији Мађарске, али је врло слабо праћен и намењен је пре свега Мађарима ван граница. То практично значи споредни колосек, што може допринети да остану без гледалаца. Милојевић је поменула и колеге са радија, чија ситуација је таква да од 15. марта производња радио-емисија, која се до сада одвијала и одвијаће се у Печују у оквиру регионалног студија мађарске телевизије, прелази у руке једне приватне фирме, као и производња осталих мањинских емисија у том граду, радијских и телевизијских и услови њиховог функционисања су врло нејасни. С тим у вези је замолила и сугерисала представницима Одбора за дијаспору, Управе за сарадњу с дијаспором и Србима у региону и надлежних министарстава, да се заједничким снагама лобира и утичете како би се на међудржавном нивоу постигла нека врста адекватног решења у вези са изнетим проблемом. Она је изнела и неколико реченица у вези са конкурисањем преко Министарства за културу и информисање, с обзиром да њихов унутрашњи систем функционисања не дозвољавам да се укључе на конкурс и замолила за могућност разговора и на ту тему.

**Гордана Стојковска**, главна уредница часописа „Слово Љубве“, Скопље, Македонија , обратила се скупу и као председник Српске заједнице у Македонији, која броји 22 општинске организације и пет регионалних са око 10.000 чланова из целе Македоније и у име уреднице „Видика“, српске редакције при државној телевизији Македоније. Она је изнела неколико реченица о положају Срба у Македонији. Она је истакла да мањине у Македонији немају никакав буџет, немају никакво право да представљају своје националности, јер по централном регистру важе као обична удружења грађана и рекла да је основни проблем што Срби у Македонији немају цркву и никакав културни центар или простор где би могли да се окупљају. Такође је изнела проблем када је српски језик и питању. За „Видик“ телевизијску редакцију, истакла је да постоји 20 година и да је на почетку била редакција са 16 људи, као и да је имала свој простор, камермана, а да је то сада редакција од три човека и да немају своју камеру, нити своју канцеларију и да су услови рада лоши. „Видик“ се на телевизији емитује у 15,00 сати, а емисија на радију иде у 19,00 сати, тако да су то термини када нико не слуша радио и нико не гледа телевизију.

**Бранислав Бјелић**, , главни и одговорни уредник информативног програма Радио „Дунав“, Хрватска је истакао да су електронски медији у Хрватској, поготово Радио „Дунав“, „Борово“ и „Бањска Коса“ трговачка друштва, јер хрватски закон не познаје мањински медиј као институцију, што им онемогућава да се пријаве на конкурсе које расписује Управа за сарадњу с дијаспором и Србима у региону. У том смислу је замолио за помоћ и разумевање, како би им била пружена могућност да учествују на конкурсима.

**Срђан Колар**, главни и одговорни уредник ЗВО-ТВ продукција и ЗВО часописа „Извор“ , Хрватска је нагласио да су успели заједно са Министарством културе, Покрајинским секретаријатом и тадашњом Канцеларијом за сарадњу с дијаспором и Србима у региону да пронађу неко решење, па је радио обновљен и уређен. На њему се чује српска реч и искључиво српска музика. Заједничко веће општина има врло важан часопис „Извор“, који је једини у Хрватској на српском језику и ћириличном писму. Он се штампа сваких 15 дана у 8.000 примерака и дистрибуира се у почетку само за Славонију и Барању, међутим, због саме потребе, због самог тематског садржаја по целој Хрватској, али само по територији где живе и раде Срби и искључиво је везано за Србе је у програмском садржају. Он је истакао да се најпоноснији пројекат телевизијска продукција Заједничко веће општина, као самостална телевизијска кућа, нажалост уасила у силним дуговима, као и да је 2007. обновљена и да је прву подршку добила од РТ Војводине пошто Хрватска ни тада, а ни сада не дозвољава самосталну емисију на јавном сервису.

Године 2010. због потребе за ширим подручјем гледаности, ми остварена је сарадња са РТС, са РТС „Сателит“, што је изузетно важно за средине, као што су Далмација, Кордун, Банија и Лика.

 **Душан Ј. Басташић**, гл. и одговорни уредник портала „Јадовно 1941.“ Република Српска, изнео је неколико реченица у вези са активностима у циљу очувања културе сећања, памћења и меморијализацију српског страдања у ратовима у 20. веку, подсећајући да портал постоји пет година. Он је у обраћању поставио питање око могућности субвенције у смислу накнаде за коришћење информација новинских агенција. Такође, када су у питању медији и портали у власништву државе, поставио питање у вези са могућим субвенционисањем, односно по повољнијој цени оглашавање својих активности путем банера.

**Радомир Диклић**, директор агенције „Бета“ се на почетку свог излагања сложио са констатациојом г-дина Дмитровића, да Срби у региону нису довољно присутни у нашим медијима и нагласио да што се тиче Бете имају дописнике у свим државама региона. Информације су у сервису, али на уређивачкој политици медија је да то користе или не користе. Диклић је истакао да постоје Срби у региону и потреба њиховог информисања и информисања о њима, да постоји нова дијаспора, који се сасвим сигурно информишу о свему што желе да сазнају, јер су веома вични када је употреба електронских медија у питању и постоји трећа група, то је она, стара дијаспора, која је шездесетих година отишла из Србије, па су сад тамо већ друга или трећа генерација. Говорећи о могућности пројектног финансирања, рекао је да се нада да ће то побољшати могућности медија да преносе слику о томе како живе наши људи ван Србије и да ми у Србији будемо свесни свих њихових проблема, да то није исто у источној Славонији, као што је у Републици Српској, или у Македонији или у Словенији, где Србе чак и не признају као мањину, заврио је Диклић.

**Бранимир Груловић,** директор информативног програма ТВ Војводина , најпре је рекао да је Радио-телевизија Војводина јединствена телевизија у Европи, јер производи програм на десет језика и да све мањинске заједнице у Србији практично имају своје програме на каналима РТВ.

Такође, изнео је да РТВ подржава нашу дијаспору и спомињући присутне колеге из Вуковара и Будимпеште, рекао да РТВ реемитује њихове програмске садржаје. Он је истакао да су као телевизија добар пример, који може да послужи свим другим телевизијама у региону, у смислу како се медијски третирају мањинске заједнице и рекао да с правом треба да очекујемо да на исти начин државе у региону и свету третирају наше сународнике, који тамо живе.

**Милош Антонијевић**, главни уредник Регионалног информативног видео сервиса „Инфобиро“. Посебно је нагласио да Инфобиро има своје редакције како у Србији, тако и у Хрватској, БиХ, Црној Гори, недавно је отворена и редакција у Чешкој, а у плану постоји отварање редакције и у Мађарској и Македонији. Антонијевић је изнео предлог око могућности међусобне сарадње и обостране користи. С тим у вези рекао је да Инфобиро снима, монтира, архивира и дистрибуира потпуно бесплатно најзначајније догађаје из читавог региона и да се они налазе на њиховом видео-сајту [www.infobiro.tv](http://www.infobiro.tv). Било која телевизија, радио станица, може да потпуно бесплатно преузме материјал са сајта Инфобироа, без икакве обавезе према агенцији, а уколико је неко заинтересован да преузиме материјал да би га емитовао у својим програмима, за узврат, уколико жели, може Инфорбироу да пошаље своје материјале. У двосмерној размени материјала ствара се својеврсна база података. С тим у вези поменуо је податак да тренутно имају преко хиљаду и нешто улогованих телевизија, које имају шифру да од њих преузимају материјал, па се исти снимци налазе и на порталима одређених новина – „Политике“, „Дневника“, „Данас-а“. Позвао је присутне на сарадњу и размену информација и указао на чињеницу да на уредницима остаје шта ће од расположивих информација емитовати.

**Јелена Арсенијевић**, новинар Франкфуртских „Вести“ је на почетку излагања истакла да су Франкфуртске „Вести“ најтиражније и најутицајније дневне новине у дијаспори, којеизлазе у Северној Америци у западној Европи и у Аустралији и којег је немачки „Ден веј“ сврстао на 18. место по читаности у Немачкој, рачунајући и њихову штампу. Међутим, матична редакција у Београду наилази на проблеме у комуникацији са државним органима, наводећи пример скретања пажње на Кривични законик на КиМ, који има материјалних грешака у преводу, а који круцијално утичу и на значење и на сам садржај пресуде када се суди Србима, јер албански превод на српском има преко пет и по хиљада грешака у преводу. Она је истакла да не би требало да буде политичког игнорисања њиховог медија и новинара када покушавају да добијју официјелне званичне податке. Други сегмент се тиче више неких техничких података који нашу дијаспору занима, као што су питања: Да ли се допунска школа гаси, или се не гаси? Да ли ће имати часове, под којим условима? Где ће и колико њихова деца путовати у односу на место становања? и сл и зато је сугерисала да држава буде што отворенија према њиховом медију

**Момчило Вуксановић,** гл.и одг. уредник „Српске новине“, „Српска ТВ“ и „Српски радио КУЛ“ у Црној Гори и испред Српског националног савета ЦГ чији је председник, поздравио је присутне. Изнео је неколико сегмената, који се тичу положаја Срба у Црној Гори и подвукао да званичници Републике Србије у сусретима са највишим функционерима Црне Горе не би требало да иступају са изјавама да не постоји ни једно нерешено политичко питање, да Срби немају никаквих проблема у ЦГ, да смо исти народ, јер да је тако живели бисмо у истој држави, имали бисмо исту цркву, исти језик, поштовали бисмо исту културу, традицију итд. Вуксановић је подвукао да Срби у Црној Гори не могу користити статус мањинског народа и предложио да Одбора за дијаспору и Србе у региону покрене иницијативу да Срби у региону имају макар исти третман као што имају мањински народи у Србији. Што се тиче медија, истакао је да су као Српски национални савет формирали један мали систем медија, онолико колико су дозвољавали капацитети, а то је **„**Портал српске новине“, „Српски радио“ који покрива подручје Подгорице, Даниловграда, градских општина Подгорица, две општине Никшић, Цетиње и Бар и да су путем конкурса добили фреквенције за општине Андријевица, Беране, Бело Поље, Мојковац и Никшић, али је истакао проблем око финанасирања.

**Драган Јаковљевић**, главни и одговорни уредник „Српске недељне новине“из Будимпеште је на почетку свог излагања подсетио да су Српске недељне новине“ гласило Самоуправе Срба у Мађарској ,који је њихов издавач и да под тим именом излазе већ шест година. Међутим, традиција штампаног новинарства у Мађарској је много дужа, више од два века и да су изданак „Сербских народних новина“.Он је истакао сарадњу са медијима у Србији, посебно са Радио Београдом и РТС са којима имају вишегодишњу успешну и обострано корисну сарадњу, тако да слушаоци емисије „Вечерас заједно“, гледаоци сателитског програма и јутарњег програма РТС врло често имају прилике да се информишу и о збивањима у српској заједници у Мађарској. Истакао је да су поносни на електронско интернет издање, међутим, с друге стране говорио је немогућности да се баве истраживачким новинарском у мери у којој сматрају да је то потребно, као и финансијским проблемима. На крају излагања , Јаковљевић је говорио о конкурсу за књижевну награду „Милован Видаковић“ који се у циљу мотивисања неговања матерњег језика расписује по четврти пут.

**Рајко Корња**,главни и одговорни уредник листа „Наша реч“, Темишвар, Румунија и као директор за медије испред Савеза Срба у Румунији изнео је проблем око недостатка новинара, образлажући чињеницом да је последњи Србин из Румуније, који је успео да упише новинарство у Београду то урадио пре 25 година, као и да румунски школски систем, не може да произведе једног српског новинара. Корња је рекао да је то за њих веома битно и да за Србију не би било велико улагање, а њима би доста значило. Рекао је да су обележели 25 година постојања „Наше речи“ и да имају развијен књижевни живот, емисије на српском језику на националној румунској телевизији и Српску кућу коју су пре неколико година отворили, а чије финансирање је обезбедила Румунија, док је финансијском подршком у износу од 40.000 евра помогла је АП Војводина.

У дискусији су учествовали народни посланици, чланови Одбора: Милан Стевановић, Братимир Васиљевић и заменик председника Одбора Миодраг Линта.

**Милан Стевановић** је изнео предлог да се у Министарству спољних послова направи радна група, чији задатак ће бити оснивање базе података наших људи у дијаспори. Такође је изнео мишљење да постоји потреба за израдом пројеката, којим би се комерцијално, без профитабилног, у постојећим капацитетима, наводећи пример хотела на Копаонику , искористили за децу из дијаспоре, који би тамо дошли да уче, друже се, уче језик и културу нашег народа.

 **Братимир Васиљевић** је поздравио присутне и у вези са његовим скорашњим боравком у САД похвалио МСП и нашу Амбасаду на организацији и припреми сусрета са представницима наше дијаспоре и цркве и истакао задовољство што се срео и разговорао са важним, утицајним и угледним нашим људима, који живе на територији Вашингтона и државе Мериленд, а у српском клубу имао је сусрет са више од 500 младих Срба, старости између 20 и 35 година. Он је искористио прилику да пренесе информацију о жељи људи који имају врло висок углед у Вашингтону, да се повезују и да сарађују са нашом Владом. На крају излагања апеловао је да се убрза избор директора Управе за сарадњу с дијаспором и Србима у региону.

**Миодраг Линта**, заменик председник Одбора, је поздравио присутне и истакао став Одбора да питање положаја Срба у региону и дијаспори треба да буде једно од државних и националних питања, као и да се у наредном периоду посебна пажња посвети том питању. Одбор треба да учини све како би проблеми, који евидентно постоје, буду предмет разговора у нашим институцијама. Када је аспекат информисања у питању, покренути разговоре са надлежним Министарством културе и информисања, са надлежним људима у РТС-у, све у циљу бољег информисања грађана Србије,а везано за положај Срба у региону. Линта је, такође, истакао потребу да се седнице Одбора за дијаспору и Србе у региону, на ову тему требале организовати барем два пута годишње и да то буде пракса.

Председник Одбора, др Јанко Веселиновић се на крају седнице захвалио учесницима на конструктивном разговору и сугестијама и члановима Одбора предложио следеће закључке: „1.Неопходна је проходност информација да би матична држава могла на најбољи начин да помогне својим суграђанима који живе у другим држава. Због тога је потребно перманентно унапређење информисања путем електронских медија, интернета и савремених електронских система комуникације, организовања традиционалних манифестација и конференција, дистрибуције публикација које садрже информације о националном идентитету, култури, традицији. Неопходно је суфинансирање пројеката из области информисања, при чему треба обезбедити додатне обуке за припрему пројеката који се односе на медије дијаспоре и срба у региону, али и унапредити процес мониторинга и евалуацију реализованих пројеката, са наглском на мониторинг у смислу менторства над реализацијом пројеката и пружању подршке из матице;

2. Изнаћи начине како би представницима српских медија у иностранству били доступни садржаји новинских агенција из Србије;

3. У смислу објективног, правовременог и тачног информисања дајемо подршку сарадњи, новим контактима и развоју медијске мреже српске дијаспоре;

4. Постоји потреба да се формира „online” размена за видео и аудио садржај који третира теме дијаспоре и срба у региону. ова размена би омогућила једноставно пласирање материјала медија дијаспоре и редакција срба из региона, који се тичу активности српских заједница у дијаспори и региону;

5. Подржава се предлог да се на РТС-у емитује посебна емисија о положају Срба у региону;

6. Да се седнице одбора оваквог типа одржавају два пута годишње;

7. Редефинисање положаја „Међународног радија Србија“ у смислу информација, које ће на одређен начин користити Србима у региону и Србима у дијаспори.“

Предложени закључци су једногласно усвојени.

Седница је завршена у 14,20 часова.

Обрађен тонски снимак је саставни део овог записника.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић Др Јанко Веселиновић